Rijeka, 24. rujna 2020.g.

**POZIV NA KONFERENCIJU ZA MEDIJE**

**NAJAVA FESTIVALA HAY I FESTIVALA EUROPSKE KRATKE PRIČE**

**U petak, 25. rujna 2020.g. u 12 sati u RiHubu, Ivana Grohovca 1a** (a ne kako je ranije od strane organizatora festivala najavljeno u Exportu na Delti) **održat će se konferencija za medije na kojoj će biti najavljeni Festival europske kratke priče i Festival Hay, koji se ove godine održavaju u sklopu projekta Rijeka 2020 – Europska prijestolnica kulture.**

**Na konferenciji za medije govorit će:**

* **Ivan Šarar**, pročelnik Odjela za kulturu Grada Rijeke
* **Roman Simić**, programski direktor FEKP festivala
* **Tatjana Peruško**, programska savjetnica FEKP-a

**Festival europske kratke priče održavat će se** od **4. do 9. listopada** **u Rijeci i Zagrebu**. Pitanja koja postavlja svijet pogođen pandemijom obilježit će događanja festivala, koji pod temom **Luka različitosti** okuplja pisce i umjetnike koji se u svojim djelima bave razlikama i različitima. Bilo da tematiziraju rasnu, klasnu ili vjersku, rodnu ili političku različitost, ili pak njeguju umjetničke prakse koje se opiru očekivanim i uobičajenim formatima, bilo da se bave pričama „drugih“ – poput izbjeglica i migranata – ili nam donose „drukčije“ priče, domaći i inozemni sudionici ovogodišnjeg FEKP-a pokazuju svu složenost svijeta i vremena u kojima živimo.

Tim je važnija i suradnja koju FEKP u Rijeci, u sklopu programa Europske prijestolnice kulture, ostvaruje s jednim od najznačajnijih svjetskih književnih događaja **Festivalom Hay (6. – 9. listopada)**, tijekom kojeg će 28 istaknutih spisateljica, novinarki, umjetnica, znanstvenica i poduzetnica – po jedna iz svake zemlje Europske unije i jedna iz Ujedinjenog Kraljevstva – promišljati vlastite vizije budućnosti i o njima raspravljati.

Uživo i digitalno, u Rijeci i Zagrebu, Festival europske kratke priče nastavlja širiti priče ponajboljih svjetskih pisaca i biti dobra priča domaće kulturne scene.

Unaprijed zahvaljujem na dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42